鄭則士(Kent哥)、冼靖峰、蕭正楠、樊亦敏、曹永廉和傅嘉莉等主演的《神耆小子》,將於5月6日起逢周一至五在晚上8點半在翡翠台播出。劇集由王偉仁監製、林麗媚擔任編審,Kent哥因《肥貓正傳》與《神耆小子》監製王偉仁(Simon)結緣,為了凸顯Kent哥錢大海一角的霸道,Simon專誠為其設計了「老虎狗」Image,並大讚認識了近三十年的Kent哥易話為,亦是整套劇集的靈魂人物。
Simon說:「只要Kent哥喺度,所有演員同台前幕後都會寧舍開心同埋專注。Kent哥有一樣嘢真係幾十年都咁專業,就係佢永遠唔會遲到、仲例必比通告時間早半小時到做準備,好值得欣賞。」
Kent哥是兩屆金像影帝得主,今次夥拍劇集界新丁冼靖峰(Archie)攜手演出, Archie受訪時笑言全靠Kent哥貼身指點,並細數Kent哥三大暖心行徑,首先是教講對白加揣摩角色,然後是近乎24小時貼身指導及慰問,第三點則是樂於與後輩分享人生經驗。
Archie說︰「由Day 1去到最尾嗰日,Kent哥都係教緊我嘢,佢知我演戲經驗好少,佢唔單止教我講對白,仲教我點分析角色同揣摩角色對於故仔嘅功能。同Kent哥拍完每場戲,喺休息時間佢都會講解番場戲點解要咁做;每日拍完一齊食飯,佢又會講番我聽佢嘅相關經驗、同我點樣可以去更好咁裝備自己。」
Archie又說到︰「Kent 哥連Off cam之後返到屋企,都會再Text我,教我邊場邊場可以注意啲乜,臨尾仲一定加句:『希望你拍攝順利啦』。Kent哥又會同我傾偈時教我好多人生道理,用佢嘅人生經驗教我點去看待自己嘅事業。拍完套劇我就去咗拍《亞洲超星團》,Kent哥差唔多每兩、三日就同我講加油,問我咩狀況、有冇咩困難?呢啲前輩邊度搵?」
與鄭則士份外投緣的Archie,坦言對方與自己已過身的爺爺很相像:「都係佻皮得嚟又有威嚴,所以對住Kent哥,我係愈嚟愈唔怕佢,一開始都驚佢架。」Archie另外還感激樊亦敏(Amy)的提點:「我平時會睇多啲IT嘅嘢,呢個係Amy姐教我嘅,到我睇劇本時我就知個term講緊咩,就可以好有自信咁講到出嚟,咁角色嘅說服性會強好多。」